Ilegalno useljavanje u Ameriku - prijetnja nacionalnoj sigurnosti?
Amerikance brine rast broja ilegalnih useljenika, kojih je oko 11 milijuna. Mjere koje bi u tom smislu trebalo poduzeti predmet su žest
Administracija predsjednika Busha objavila je plan koji bi trebao spriječiti ilegalno useljavanje u zemlju. Plan uključuje pojačavanje pograničnih patrola i početak programa organiziranog useljavanja za strane radnike. Ankete pokazuju da su Amerikanci u sve većoj mjeri zabrinuti zbog porasta broja ilegalnih useljenika. Procjenjuje se da u Sjedinjenim Državama trenutno boravi i radi i do 11 milijuna stranaca koji nemaju valjanu radnu ili boravišnu dozvolu. Ovaj je broj prije deset godina bio oko pet milijuna. Mjere koje bi u tom smislu trebalo poduzeti predmet su žestokih rasprava. Samo je prošle godine milijun ljudi uhvaćeno je prilikom ilegalnog prijelaza američke granice, a više od 600 tisuća njih zaustavljeno je na regularnim graničnim prijelazima. Međutim, procjenjuje se da ih je, samo prošle godine, oko milijun uspjelo ilegalno ući u zemlju. Najveći broj ovih doseljenika prešao je 3 tisuće dugu i vrlo 'propusnu' granicu s Meksikom. Na nedavno svjedočenju u Senatu, ministar domovinske sigurnosti Michael Chertoff rekao je da je takva situacija neprihvatljiva, posebice u doba međunarodnog terorizma: "Mogućnost da ljudi bez dokumenata uđu u zemlju predstavlja očiglednu prijetnju sigurnosti. Ovakvo flagrantno zloupotrebljavanje naših granica ugrožava vladavinu zakona, našu sigurnost, a i opterećuje ekonomiju u pograničnim zajednica. Kad nemamo kontrolu nad našim granicama, riskiramo da će u zemlju ući teroristi i kriminalci koji nam žele nanijeti zlo." Predsjednik Bush je zatražio da se zaposli dodatni broj pripadnika Pogranične službe i da se poboljša elektronsko nadziranje granice. On je isto tako zatražio od članova Kongresa da prihvate program prema kojem bi se omogućilo legalno zapošljavanje stranaca koji su voljni raditi poslove za koje američki poslodavci ne mogu naći američke radnike. Ovim gostujućim radnicima, izdala bi se trogodišnja dozvola za rad i identifikacijska iskaznica. Predsjednik se nada da bi se na ovaj način omogućio uvid u eventualnu kriminalnu djelatnost takvih useljenika, a u isto vrijeme smanjila bi se potreba za ilegalnim prelaskom granice. Prijedlog je podržala i ministrica za rad, Elaine Chao, rekavši da se na ovaj način pomaže ne samo ekonomiji nego i sigurnosti zemlje. Osim predsjednika Busha, i dva člana Senata predlažu svoju viziju rješavanja problema ilegalnih radnika. Senator iz Arizone John McCain i senator iz Massachusettsa, Edward Kennedy, zajednički sponzoriraju novi prijedlog zakona o gostujućim radnicima. On se u biti ne razlikuje previše od prijedloga predsjednika Busha. Jedina bitna razlika je što se prema planu McCaina i Kennedya, strani radnici mogu prijaviti za program samo u svojim zemljama. Prijedlog predsjednika Busha omogućio bi onim radnicima koji su ilegalno ušli u Ameriku da se, nakon plaćanja kazne, uključe u program. Tom Donohue je predsjednik američke Gospodarske komore. On podržava oba prijedloga. "Americi nedostaje radna snaga. Situacija se neće tako brzo promijeniti na bolje jer dok ekonomija i dalje jača, broj radno sposobnog stanovništva je u padu. Bit će gotovo nemoguće nositi se s ovim problemom ukoliko ne pronađemo novi izvor radne snage, a radnici iz stranih zemalja nam upravo to daju." Mark Krikorian iz Centra za proučavanje imigracije, oštro se protivi ovakvom mišljenju: "Da li nam uistinu treba veliki broj nekvalificiranih imigranata? Oni koji smatraju da je točan odgovor na ovo pitanje potvrdan, nesumnjivo priznaju da naša fleksibilna i globalna ekonomija koja počiva na 300 milijuna američkih radnika ne može funkcionirati bez pomoći stranaca od kojih mnogi nemaju završenu ni srednju školu. Ovakav je pristup rješavanju ekonomskih problema čista besmislica..." Senator McCain čvrsto stoji uz prijedlog novog zakona. Njegova matična savezna država Arizona graniči s Meksikom i dugo se već nosi s problemom ilegalnog useljavanja. Prema njemu, podizanje ograde uz granicu bi bilo nepraktično i neefikasno rješenje. A da i može potpuno spriječiti ulaz, ne bi riješilo problem milijuna ilegalaca koji se već nalaze u zemlji. Senator McCain tvrdi da ovakav program ima smisla: "Ako ne prihvatimo činjenicu da nam strana radna snaga treba i ne pronađemo načina da joj omogućimo da radi u Americi, problemi će se samo gomilati. I nikakva nam dodatna kontrola na granicama neće pomoći." I najveći pobornici novog zakona priznaju da će za njegovo uspješno provođenje trebati suradnja Meksika i još nekih drugih zemalja Južne Amerike. A slažu se i s predviđanjem da će do ovakve reforme imigracijskog sustava, koju moraju odobriti oba doma Kongresa i popisati predsjednik Bush, u najboljem slučaju doći tek sljedeće godine.